南窗夜集叔問戲取樟木腦然雪爲燈因與仲嘉叔問聯句一首
作者：程俱
朝代：宋

paragraphs: 性空本無方，水火不留礙。
陽生至陰中，此理固有在。
初疑水焚槐，忽若鏡加艾。
又如大海中，神龍出光怪。
冰姿映烈焰，勢恐不兩大。
原燎正焮騰，湯沃忽崩敗。
涓涓煖泉湧，熠熠寒光碎。
偉哉六合間，恢詭不勝載。
陰風結飛雨，來自九天外。
蒼樟出芳液，根節依大塊。
初非氣相求，又豈天所配。
如何冰炭仇，乃作坎離會。
因知造化機，幻手端可貸。